12.1.2022 г.
BG
Официален вестник на Европейския съюз
C 15/61 Сряда, 19 май 2021 r.
8. счита, че класификацията на различните форми на водород следва да се определи в съответствие с независима научно обоснована оценка, като се оставят настрана често използваните цветови кодове; счита, че тази класификация следва да се основава на емисиите на парникови газове от целия жизнен цикъл в рамките на целия процес на производство и транспорт на водорода, но че следва също така да взема предвид прозрачни и стабилни критерии за устойчивост в съответствие с принципите на кръговата икономика и да се основава на средни и стандартни стойности за всяка категория, като например целите за устойчиво използване и опазване на ресурсите, третирането на отпадъците и увеличеното използване на изходни и вторични суровини, предотвратяването и контрола на замърсяването и накрая, опазването и възстановяването на биологичното разнообразие и екосистемите; 9. отбелязва, че съществува несъответствие между различните определения за чист водород, използвани от различните участници, като например Комисията и Европейския алианс за чист водород, което създава объркване и следва да се избегне; подчертава в тази връзка, че трябва да се установи абсолютно ясно разграничение между водород от възобновяеми източници и нисковъглероден водород (17); отбелязва освен това, че избягването на използването на две наименования за една и съща категория водород, а именно „от възобновяеми източници“ и „чист“, както предлага Комисията, би осигурило повече яснота, и подчертава в тази връзка, че терминът „водород от възобновяеми източници“ е най-обективният и научно обоснован вариант за тази категория водород; 10. подчертава спешната необходимост от европейски и международни стандарти и сертифициране; освен това отбелязва, че следва да се предвидят гаранции за произход, приведени в съответствие с националните регистри, за да се гарантира, че водородът от възобновяеми източници може да се увеличава своевременно и че потребителите могат съзнателно да избират устойчиви решения и да свеждат до минимум риска от блокирани инвестиции; 11. подчертава, че системата за стандартизация трябва да се основава на цялостен подход и да бъде приложима за вноса на водород; призовава Комисията да въведе регулаторна рамка със стабилни и прозрачни критерии за устойчивост за сертифицирането и проследяването на водорода в ЕС, като вземе предвид неговия отпечатък от емисии на парникови газове по цялата верига за създаване на стойност, включително транспорта, с цел също така да се мобилизират инвестиции в достатъчно допълнително производство на електроенергия от възобновяеми източници; призовава също така Комисията да предостави възможно най-рано през 2021 г. регулаторна рамка за водорода, която да гарантира стандартизация, сертифициране, гаранции за произход, етикетиране и възможности за търгуване във всички държави членки, както и да използва предстоящото преразглеждане на схемата на ЕС за търговия с емисии (СТЕ), за да проучи какви промени са необходими, за да се отключи пълният потенциал на водорода да допринесе за целите на ЕС в областта на климата, като се отчитат рисковете от изместване на въглеродни емисии; 12. подчертава, че класификацията на различните видове водород би послужила, наред с другото, за предоставяне на информация на потребителите и няма за цел да възпрепятства разширяването на използването на водорода като цяло; отбелязва, че настоящата система за гаранции за произхода на електроенергията от възобновяеми източници не привлича необходимите инвестиции за допълнителен капацитет; поради това подчертава значението на по-нататъшното разработване на насоки относно условията и критериите, за да се избегне двойното отчитане на капацитета в областта на енергията от възобновяеми енергийни източници; 13. изразява твърдото си убеждение, че приемането от страна на обществеността е от ключово значение за успешното създаване на водородна икономика; поради това изтъква значението на участието на обществеността и заинтересованите страни, както и значението на стандартите на ЕС за безопасност и техническите стандарти на ЕС във връзка с водорода, а също и на висококачествените водородни решения при спазване на тези стандарти; освен това подчертава, че протоколите за безопасност в секторите на търсенето следва непрекъснато да се актуализират по отношение на използването на водород; поради това отправя искане в целия ЕС да се насърчават примери за най-добри практики и култура на безопасност при използване на водород;
Увеличаване на производството на водород 14. подчертава, че за да се гарантира доброто и предвидимо функциониране на вътрешния пазар на водород, е необходимо да се преодолеят регулаторните пречки, и че Комисията следва в кратки срокове да предложи съгласувана, интегрирана и всеобхватна регулаторна рамка за пазара на водород, която следва да бъде в съответствие с други съответни
(17)
Според Комисията „нисковъглеродният водород“ обхваща водорода с произход от изкопаеми горива с улавяне на въглерод и водорода, произведен с електроенергия, със значително намалени емисии на парникови газове през целия жизнен цикъл в сравнение с водорода, произведен при използване на съществуващите методи.